1984 йылда Нефтекамала «Торпедо» исемле һәүәҫкәрҙәр хоккей клубы булдырыла. 1988 йылда ул Рәсәй һәүәҫкәрҙәр беренселегенең финал уйындарына сыға. Шунда алты команда араһында үткән турнирҙа ул, өс еңеү яулап, икенсе урында була. Әммә беренсе урынды яулаған Краснокамскиҙан «Россия» хоккей клубын регламенты боҙған өсөн 6 мәрәй алыу менән штрафлайҙар, һәм «Торпедо» һәүәҫкәрҙәр араһында СССР чемпионы тип билдәләнә һәм профессиональ лигаларҙа ҡатнашырға хоҡуҡҡа эйә була. Профессионалдар араһына сыҡҡан йыл клубтың тыуған йылы тип һанала. 1988/89 йылдар миҙгелендә «Торпедо» СССР-ҙың икенсе лигаһында сығыш яһай башлай. Үҙ зонаһында ул әлеге «Россия» командаһын ғына уҙа, ә 17-36—сы урындар өсөн уйындарҙа Көнсығыш зонаһында Өфөнән «Авангард» һәм шул уҡ «Россия» араһында бишенсе урынды яулай.